Dale Steyn maak geskiedenis | Maroela Media
Steyn het sy 422ste toetspaaltjie geneem en sodoende vir Shaun Pollock verbygesteek as die Suid-Afrikaner wat die meeste toetspaaltjies geneem het.
Die 35-jarige Steyn het die rekord tydens sy 89ste toets verbeter terwyl dit Pollock 108 toetse geneem het om tot by 421 toetspaaltjies te kom. Pollock het die rekord in 2008 opgestel.
Veertien jaar nadat Steyn sy debuut vir die Proteas gemaak het, lê hy nou in die 11de plek op die wêreldranglys van boulers wat nog die meeste paaltjies kon inoes. Muttiah Muralitharan van Sri Lanka het die meeste toetspaaltjies (800) in die geskiedenis platgetrek.
Steyn, wat bekend staan as die Phalaborwa Express, het die afgelope twee jaar onder beserings deurgeloop nadat hy in 2016 sy skouer beseer het in 'n toets teen Australië.
Pollock het Steyn intussen gelukgewens met sy nuwe rekord. "Hy is al so lank 'n fantastiese bouler vir Suid-Afrika. Sy prestasies, plaaslik én internasionaal, is merkwaardig in soveel opsigte. Hy is ten volle verdienstelik om die rekord te hou en ek hoop hy sal nog rekords agter sy naam skryf."
Krieket Suid-Afrika het Steyn ook gelukgewens met sy prestasie. "Dale is ongetwyfeld een van die beste snelboulers van alle tye en ons is ongelooflik trots op wat hy bereik het," het Thabang Moroe, uitvoerende hoof van Krieket Suid-Afrika, gesê.